En as revolucions liberals con component nacionalista d'o sieglo XIX os crovates aduyoron a los austriacos contra os hongaros en ixas envueltas d'o ban Jelačić, considerau heroi nacional crovate. Esto suposó cambios socials (abolición d'a servitut) y politicos. O Compromís austro-hongaro deixó Istria y Dalmacia en Cisleitania (con capital en Viena) y Eslavonia y a Croacia propiament dita en Transleitania, (con capital en Budapest). Adintro de Transleitania os crovates consiguioron un Compromís hongaro-crovate]] con cierta autonomía. En 1878 as tropas austro-hongaras ocuporon Bosnia-Herzegovina y o gobierno hongaro consigue que os Habsburgo suprimís os confins militars, y con ixo os privilechios d'a chent que defendeba a muga, muitos d'ellos serbos. Os austriacos favoreixioron a los crovates en l'administración de Bosnia-Herzegovina. A zaguers d'o sieglo XIX creixió o sentimiento illirista entre os crovates y atros pueblos eslavos d'os Balcans, manimenos o nacionalismo crovate yera mayoritariament más hostil a los serbos que a los austriacos.